BTG เด้งกว่า 3% ลุ้นงบ Q3 โตแกร่ง ดันรายได้ทั้งปีพุ่ง 25%
BTG ดีดแรง 3% จับตาผลงานไตรมาส 3/65 โตแกร่งตามทิศทางของราคาไก่และหมูที่ยังคงทรงตัวในระดับสูง ดันรายได้ทั้งปีพุ่ง 25% ตามเป้า
BTG ดีดแรง 3% จับตาผลงานไตรมาส 3/65 โตแกร่งตามทิศทางของราคาไก่และหมูที่ยังคงทรงตัวในระดับสูง ดันรายได้ทั้งปีพุ่ง 25% ตามเป้า
3 พ.ย. 2565

ผู้สื่อข่าวรายงานว่า วันนี้ (3 พ.ย.65) ราคาหุ้น บริษัท เบทาโกร จำกัด (มหาชน) หรือ BTG ณ เวลา 10:18 น. อยู่ที่ระดับ 37.50 บาท บวก 1.25 บาท หรือ 3.45% สูงสุดที่ระดับ 37.50 บาท ต่ำสุดที่ระดับ 36.50 บาท ด้วยมูลค่าการซื้อขาย 571.48 ล้านบาท

โดยราคาหุ้น BTG ปรับตัวเพิ่มขึ้นวันนี้ หลังจากวานนี้ปรับตัวลดลงแรงกว่า 9% มาปิดที่ระดับ 36.25 บาท จากราคาไอพีโอ 40 บาท
ด้าน นายวสิษฐ แต้ไพสิฐพงษ์ ประธานเจ้าหน้าที่บริหารและกรรมการผู้จัดการใหญ่ BTG เปิดเผยว่า แนวโน้มผลประกอบการงวดไตรมาส 3/65 คาดว่าจะมีการเติบโตอย่างต่อเนื่อง ตามทิศทางของราคาไก่และหมูที่ยังคงทรงตัวในระดับสูง โดยจะมีการประชุมคณะกรรมการบริษัทเพื่ออนุมัติงบไตรมาส 3 ในวันที่ 9 พฤศจิกายน นี้
ส่วนทิศทางการดำเนินงานในช่วงไตรมาส 4 เชื่อว่าจะยังดีขึ้น และจะดีขึ้นต่อเนื่องไปจนถึงปี 2566 จากการขายสินค้าและการให้บริการของทุกกลุ่มธุรกิจที่มีการขยายตัว
ขณะที่แนวโน้มผลการดำเนินงานของทั้งปี 2565 จะเติบโตอย่างต่อเนื่องเช่นกัน โดยรายได้รวมจะเติบโต 25% จากปีก่อนที่มีรายได้รวม 86,544.62 ล้านบาท
สำหรับเงินระดมทุนจากการขายไอพีโอ จำนวน 20,000 ล้านบาท บริษัทวางแผนจะนำเงินไปใช้ใน 3 ส่วน ได้แก่ 1.การลงทุนเพื่อการเข้าซื้อ และก่อสร้างฟาร์มและโรงงานแห่งใหม่ประมาณ 8,000 ล้านบาท, 2.การปรับโครงสร้างเงินทุนผ่านการชำระหนี้สินระยะสั้น หรือระยะยาวให้แก่สถาบันการเงินประมาณ 8,960–10,500 ล้านบาท ซึ่งจะทำให้หนี้สินต่อทุน หรือ D/E Ratio ลดลงมาอยู่ที่ระดับต่ำกว่า 1 เท่า จากปัจจุบันอยู่ที่ 1.4 เท่า และ 3.ใช้เป็นเงินทุนหมุนเวียนสำหรับการดำเนินงานไม่เกิน 1,021 ล้านบาท
ส่วนโอกาสที่จะนำหุ้น Green Shoe หรือ หุ้นส่วนเกิน จำนวน 65.2 ล้านหุ้น มาใช้เพื่อทำการรักษาเสถียรภาพของราคาหุ้นนั้น ยังคงต้องรอจังหวะที่เหมาะสม และดูภาวะต่างๆ โดยรวมก่อน ซึ่งหากยังมีภาวะ Panic Sell อยู่ การนำ Green Shoe Option ออกมาใช้ก็จะไม่มีประโยชน์ จึงต้องรอให้ตลาดมีเสถียรภาพมากขึ้น ทั้งนี้หลังเสนอขายหุ้น IPO จะนำเงินส่วนหนึ่งไปชำระคืนหนี้ ส่งผลให้อัตราส่วนหนี้สินที่มีภาระดอกเบี้ยต่อทุน หรือ IBDE Ratio จะลดลงมาอยู่ที่ประมาณ 1.1 เท่า